Oud-Bloubul weer in hof vir bylmoorde | Maroela Media
Die verhoor van die voormalige Bloubul-rugbyspeler wat daarvan verdink word dat hy vier mense vermoor het, hervat Dinsdag in die Durbanse hooggeregshof.
Drie van die vier slagoffers is met ŉ byl doodgekap en onthoof.
Phindile Joseph Ntshongwana word aangekla van die moord op Thembelenkosini Cebekhulu in Montclair op 20 Maart 2011. Hy het na bewering twee dae later Paulos Hlongwa vermoor en vir Simon Ngidi ŉ dag later. Hy word ook verdink van die moord op ŉ onbekende man later die week. Ntshongwana is by sy ouers se huis in Yellowwoodpark, Durban, in hegtenis geneem.
Hy word ook aangekla van die ontvoering en verkragting van ŉ vrou op 28 November 2010 in Durban. Hiervoor staar hy twee aanklagte van aanranding en aanranding met die doel om ernstig te beseer, in die gesig. Die vrou, wie se naam nie genoem mag word nie, is in Durban ontvoer en glo vir drie dae lank deur die beskuldigde aangehou.
Hy het op al die aanklagte onskuldig gepleit.
Tydens ŉ vorige verskyning in die hof op 22 April 2013 het sy prokureur, Themba Mjoli, aangevoer Ntshongwana ly aan “waanbeeldversteuring” en kan nie die misdade waarvan hy aangekla word onthou nie. Daar het reeds verskeie verdoemende bewyse teen hom in die hof aan die lig gekom.
Na intensiewe sielkundige waarneming het dokters bevind dat Ntshongwana geskik is om verhoor te word.
bylmoord Phindile Joseph Ntshongwana
Video: Wes-Kaapse boere kom tot die redding